ВIалла сагота а доацаш миччахьа ехье нувхаш Iокховс вай, е йоккхийча юрташта юкъе гIолла IодоагIача аьлешка дехье кхо дIачукхосс, е моллагIа совдаьннача дуача хIамах хьаIайна хIама йихье цхьаннахьа ара баь тIа Iойоассаю, хьайбаша, оалхазараша дIаюаргьяр из-м, аьле. Цхьаволча саго вIалла эхь ца а хеташ ший вахарал арахьа канализаци дIачуюларгйолаш кIоаг боаккх. Ишта из кIоаг баккхар гIойле йолаш хIама деш цхьаьхаш ба. Фуд аьлча, наIарга гIолла додача харша чу е хи чу шоай коара а, банешкара а, кухнешкара а бIеха хиш хьачу а дехке еррига юрт, е шахьар воча дегазача хьажах хьал а йикъе багIаш хул цхьабола нах вIалла сагота а боацаш. Цох наха лазар хуле а, хьайбаш из шоай бIеха хий моле а, шоай ков-карта цIена хилчахьа кхы дIахо долчоа сагота боацаш хул уж. Дагадоха дезар-те царна, «юкъара моттиг бIехъяьчун каша бIеха хургда…» яхаш бусалба динца никъ беш болча наха хьадувца къамаьл. Цу мо болча нахага дIахаьттача царел дикагIа а цIенагIа а саг хургвац. Цудухьа царга хаттар да са: «Шоай мехках хьогаш вахар диаьча шун даьша-ноаноша дергдарий из морг, цар бIехбергбарий шоай даймохк дегазача хIаманца?» Цу хаттара дег чура цIена жоп лой, тIаккха ховргда вайна массанена воаша леладер фуд а из мегаш дий а.